Bekende PE-onnie het briewe gelaat voor doodArgieffoto Foto: jarmoluk, Pixabay Meyer, skoolhoof en eienaar van die Clever Kids-kleuterskool in Kabega Park, is dood nadat sy glo omstreeks 11:30 selfmoord gepleeg het. Die voorval het glo buite sig van die kinders en ander onderwysers by die skool gebeur. Dirk Fourie, Meyer se skoonseun, het Donderdag aan Maroela Media gesê sy skoonma was die laaste persoon wat hulle ooit sou verwag het só iets sou doen. “Dit is vir ons almal ŉ verskriklike skok. Maar ja, soms kan ŉ persoon net tot op breekpunt gedruk word… Sy het briewe aan die familie gelaat waarin sy die redes vir haar besluit verduidelik, maar ons wil dit nie graag bekendmaak nie. Dit is maar ŉ baie sensitiewe aangeleentheid in hierdie stadium,” het hy gesê. Volgens Fourie was Meyer ŉ bekende en gesiene persoon in Kabega Park. “Sy was byna 30 jaar lank ŉ onderwyseres. Van die kinders in haar skool se ouers was ook in haar skool. Sy was baie geliefd in die gemeenskap,” het hy gesê. Die skool is tydelik gesluit totdat die familie besluit op ŉ pad vorentoe. “Ons sal vandag deur haar testament gaan en dit sal ŉ goeie aanduiding wees van wat met die skool sal gebeur. Indien die skool wel toemaak, sal ons probeer om dit eers aan die einde van die jaar te doen sodat die ouers genoeg tyd het om alternatiewe reëlings te tref. Maar dit sal van baie goed afhang. Ons sal al die ouers dadelik inlig wat gebeur sodra daar besluit is.” Hy het gesê ŉ private gedenkdiens sal Vrydag vir Meyer gehou word en die amptelike begrafnis eers volgende week, aangesien hulle wag vir die nadoodse ondersoek om afgehandel te word. “Dis ŉ baie traumatiese tyd vir ons almal,” het Fourie gesê. Kapt. Johan Rheeder, woordvoerder van die polisie, het gesê ŉ geregtelike doodsondersoek word gedoen.